അനുപമയുടെ മൊഴിയെടുത്തു, വനിതാ കമ്മിഷന് മുമ്ബാകെ മാതാപിതാക്കള് എത്തിയില്ല സര്ട്ടിഫിക്കറ്റുകള് വിട്ടുനല്കാന് നിര്ദ്ദേശം തിരുവനന്തപുരം: തന്റെ സമ്മതമില്ലാതെ കുട്ടിയെ ദത്ത് നല്കിയെന്ന പരാതിയില് സംസ്ഥാന വനിതാ കമ്മിഷന് അനുപമയുടെ മൊഴിയെടുത്തു. ഇന്നലെ ജവഹര് ബാലഭവനില് നടന്ന കമ്മിഷന് അദാലത്തിലെത്തിയാണ് അനുപമ തന്റെ ഭാഗം വിശദീകരിച്ചത്. കേസില് എതിര്കക്ഷികളായ അനുപമയുടെ മാതാപിതാക്കള് എത്തിയില്ല. കോടതിയുടെ പരിഗണനയിലിരിക്കുന്ന വിഷയമായതിനാല് ഹാജരാകുന്നില്ലെന്ന് ഇവര് രേഖാമൂലം കമ്മിഷനെ അറിയിച്ചു. വിദ്യാഭ്യാസ സര്ട്ടിഫിക്കറ്റുകളും തിരിച്ചറിയല് രേഖകളും വീട്ടില് തടഞ്ഞുവച്ചിരിക്കുകയാണെന്നും അത് വിട്ടു നല്കണമെന്നും അനുപമ ആവശ്യപ്പെട്ടു. തുടര്ന്ന് രേഖകള് ഇന്ന് വൈകിട്ട് മൂന്നിന് മുമ്ബായി കമ്മിഷന് ആസ്ഥാനത്ത് ഹാജരാക്കണമെന്ന് എതിര്കക്ഷികള്ക്ക് കമ്മിഷന് രേഖാമൂലം നിര്ദ്ദേശം നല്കി. പരാതി സംബന്ധിച്ച വിശദമായ റിപ്പോര്ട്ട് ഹാജരാക്കാന് പൊലീസ്, ശിശുക്ഷേമ സമിതി, വനിതാ ശിശു വികസന വകുപ്പ് എന്നിവയോട് ആവശ്യപ്പെട്ടിരുന്നെങ്കിലും ലഭിക്കാത്ത സാഹചര്യത്തില് വീണ്ടും കത്ത് അയച്ചു. കമ്മിഷന് അദ്ധ്യക്ഷ അഡ്വ. പി.സതീദേവി, അംഗങ്ങളായ അഡ്വ.എം.എസ്.താര , ഇ.എം.രാധ, അഡ്വ.ഷിജി ശിവജി, ഷാഹിദാ കമാല്, ഡയറക്ടര് ഷാജി സുഗുണന്, ലാ ഓഫീസര് പി. ഗിരിജ എന്നിവരാണ് അദാലത്തില് പങ്കെടുത്തത്. പദവികളില് നിന്ന് മാറ്റി അന്വേഷണം നടത്തണം പരാതിയില് വനിതാ കമ്മിഷന്റെ നടപടികള് നല്ല രീതിയിലാണ് പുരോഗമിക്കുന്നതെന്ന് മൊഴിനല്കിയ ശേഷം അനുപമ മാദ്ധ്യമങ്ങളോട് പറഞ്ഞു. ആദ്യഘട്ടത്തില് പരാതി നല്കിയെങ്കിലും നടപടി ഉണ്ടായില്ല. ആരോപണം നേരിടുന്നവരെ പദവികളില് നിന്ന് മാറ്റി നിറുത്തി അന്വേഷണം നടത്തണം. അല്ലെങ്കില് പ്രത്യക്ഷ സമരവുമായി മുന്നോട്ടു പോകേണ്ടി വരുമെന്നും അനുപമ പറഞ്ഞു.